32005D0047
L 021/9
JURNALUL OFÍCIAL AL UNIUNII EUROPENE
DECIZIA CONSILIULUI
din 22 decembrie 2004
de modificare a Deciziei 2000/24/CE pentru a ține seama de extinderea Uniunii Europene și de politica europeană de vecinătate
(2005/47/CE)
CONSILIUL UNIUNII EUROPENE,
având în vedere Tratatul de instituire a Comunității Europene și, în special, articolul 181a al acestuia,
având în vedere propunerea Comisiei,
având în vedere avizul Parlamentului European,
întrucât:
(1)
Tratatele de aderare semnate la 16 aprilie 2003 au intrat în vigoare la 1 mai 2004.
(2)
Raportul (1) pregătit de Comisie în conformitate cu articolul 1 alineatul (1) al treilea paragraf din Decizia 2000/24/CE a Consiliului din 22 decembrie 1999 privind acordarea unei garanții comunitare Băncii Europene de Investiții împotriva pierderilor în cadrul unor împrumuturi pentru proiecte din afara Comunității (Europa Centrală și de Est, țări mediteraneene, America Latină și Asia și Republica Africa de Sud) (2) conchide că este oportun să se aducă unele modificări la decizia menționată anterior, în special ținând seama de extinderea Uniunii Europene.
(3)
Consiliul European de la Copenhaga din 12-13 decembrie 2002 a decis ca sprijinul de preaderare în favoarea Turciei să fie finanțat, începând din anul 2004, conform liniei bugetare „cheltuieli de preaderare”.
(4)
De la adoptarea Deciziei 2000/24/CE, experiența BEI privind practicile fluctuante în domeniul garanțiilor de protejare a investițiilor a demonstrat necesitatea de a se revizui sfera riscurilor politice acoperite de garanția comunitară și a riscurilor comerciale suportate de BEI.
(5)
În cadrul sistemului de repartizare a riscurilor, garanția bugetară ar trebui să acopere, în plus față de riscurile politice care rezultă din lipsa transferului de monedă, exproprierea, războiul sau tulburările civile, precum și riscurile care rezultă din denegarea de dreptate în cazul încălcării anumitor contracte de către guvern sau alte autorități ale unei țări terțe.
(6)
În cadrul sistemului de repartizare a riscurilor, BEI ar trebui să acopere riscurile comerciale prin intermediul unor garanții nesuverane din partea unor terțe părți sau prin intermediul oricărei alte garanții, precum și bazându-se pe puterea financiară a debitorului, în conformitate cu criteriile sale uzuale.
(7)
Perspectiva financiară pentru perioada 2000-2006 prevede, în conformitate cu Acordul interinstituțional din 6 mai 1999 dintre Parlamentul European, Consiliu si Comisie privind disciplina bugetară și ameliorarea procedurii bugetare (3), un plafon al rezervei de garantare a împrumutului în bugetul comunitar de 200 milioane EUR (la prețurile anului 1999) pe an.
(8)
Strânsa cooperare dintre BEI și Comisie ar trebui să asigure atât coerența și sinergia cu programele de cooperare teritorială ale Uniunii Europene, cât și contribuția împrumuturilor BEI la completarea și întărirea politicilor Uniunii Europene care vizează regiunile respective.
(9)
Decizia 2000/24/CE ar trebui, prin urmare, să fie modificată în mod corespunzător,
DECIDE:
Articolul 1
Decizia 2000/24/CE se modifică după cum urmează:
1.
Articolul 1 alineatul (1) se modifică după cum urmează:
(a)
alineatul (1) se modifică după cum urmează:
(i)
primul paragraf se înlocuiește cu următorul text:
„Comunitatea acordă Băncii Europene de Investiții (BEI) o garanție globală privind toate plățile neîncasate dar care îi sunt datorate pentru creditele deschise, în conformitate cu criteriile sale uzuale și în sprijinul obiectivelor comunitare în materie de politică externă, pentru proiecte de investiții derulate în țările învecinate din sud-est, țările mediteraneene, America Latină și Asia și Republica Africa de Sud.”
(ii)
al doilea paragraf teza a doua se înlocuiește cu următorul text:
„Plafonul global al creditelor deschise este echivalent cu suma de 19 460 de milioane EUR, defalcat după cum urmează:
-
țări învecinate din sud-est:
9 185 de milioane EUR;
-
țările mediteraneene:
6 520 de milioane EUR;
-
America Latină și Asia:
2 480 de milioane EUR;
-
Republica Africa de Sud:
825 de milioane EUR;
-
program de acțiune special de susținere a consolidării și intensificării Uniunii vamale CE-Turcia:
450 de milioane EUR;
și poate fi utilizat până la 31 ianuarie 2007 cel târziu. Se ține seama de creditele deja contractate care se deduc din plafoanele regionale.”;
(b)
articolul 1 alineatul (2) se modifică după cum urmează:
(i)
prima liniuță se înlocuiește cu următorul text:
„-
țări învecinate din sud-est: Albania, Bosnia și Herțegovina, Bulgaria, Croația, Fosta Republică Iugoslavă a Macedoniei, România, Serbia și Muntenegru, Turcia;”
(ii)
la a doua liniuță, cuvintele „Cipru”, „Malta” și „Turcia” se elimină.
2.
La articolul 2 se adaugă următorul paragraf:
„Comisia raportează cu privire la aplicarea prezentei decizii până la 31 iulie 2006 cel târziu.”
Articolul 2
Prezenta decizie produce efecte de la data adoptării sale.
Adoptată la Bruxelles, 22 decembrie 2004.